b'\n_START_ARTICLE_\nGr\xc3\xa5 pampasrev\n_START_SECTION_\nBeskrivelse\n_START_PARAGRAPH_\nGr\xc3\xa5 pampasrev er ogs\xc3\xa5 kjent som argentisk gr\xc3\xa5rev, s\xc3\xb8ramerikansk gr\xc3\xa5rev, chilla og gr\xc3\xa5 zorro m.m. Den tilh\xc3\xb8rer de minste s\xc3\xb8ramerikanske revene, men er ikke samme art som gr\xc3\xa5rev (Urocyon cinereoargenteus), selv om mange trodde det til langt ut p\xc3\xa5 1990-tallet._NEWLINE_Pelsen en gr\xc3\xa5aktig bridlet og har rustfargede markeringer p\xc3\xa5 hodet og \xc3\xb8rene. P\xc3\xa5 kinnene har den ogs\xc3\xa5 hvite og sorte prikker. Undersiden er lysere blekgr\xc3\xa5. Hodet er utstyrt med store \xc3\xb8rer, og halen er lang og busket i beh\xc3\xa5ringen._NEWLINE_Gr\xc3\xa5 pampasrev blir gjerne omkring 2-4 kg tung og kan n\xc3\xa5 en skulderh\xc3\xb8yde p\xc3\xa5 ca. 40-45 cm. Kroppslengden er ca. 42-68 cm, mens halen blir ca. 30-36 cm lang.\n_START_SECTION_\nUtbredelse og habitat\n_START_PARAGRAPH_\nGr\xc3\xa5 pampasrev finnes spredt utover Patagonia og vestre Argentina. Den ble ogs\xc3\xa5 introdusert til \xc3\xb8ygruppen Tierra del Fuego (Ildlandet) i 1951, for \xc3\xa5 kontrollere populasjonen av (europeisk introdusert) kanin. Den finnes dessuten p\xc3\xa5 flere av sm\xc3\xa5\xc3\xb8yene utenfor vestkysten av Falklands\xc3\xb8yene, Chile og det s\xc3\xb8rlige (kanskje ogs\xc3\xa5 det sentrale) Peru. Den finnes p\xc3\xa5 begge sider av Andesfjellene, fra 23\xc2\xb0 s\xc3\xb8r til 55\xc2\xb0 s\xc3\xb8r._NEWLINE_Gr\xc3\xa5 pampasrev trives p\xc3\xa5 sletteland, pampa, \xc3\xb8rken og i lavereliggende fjellskr\xc3\xa5ninger i utbredelsesomr\xc3\xa5det.\n_START_SECTION_\nAtferd og matvaner\n_START_PARAGRAPH_\nGr\xc3\xa5 pampasrev er nattaktiv og danner par og sm\xc3\xa5 grupper. Alfaparet tillater av og tl andre tisper p\xc3\xa5 territoriet. I s\xc3\xa5fall vil den subdominante tispa hjelpe alfaparet med stellet av deres valper. Territoriet opprettholdes \xc3\xa5ret rundt, men dyra ser ut til \xc3\xa5 v\xc3\xa6re solit\xc3\xa6re p\xc3\xa5 vinteren._NEWLINE_Gr\xc3\xa5 pampasrev er altetende og dietten varierer gjennom \xc3\xa5ret, avhengig av sesong. Den foretrekker kanin og fugler, men spiser ogs\xc3\xa5 frukt, b\xc3\xa6r, fr\xc3\xb8, insekter, sm\xc3\xa5 pattedyr, skorpioner, firfisler, frosk og egg. Likeledes spiser den kadavere, som sammen med gnagere og armadillo ser ut til \xc3\xa5 v\xc3\xa6re den viktigste proteinkilden vinterstid.\n_START_SECTION_\nReproduksjon og levetid\n_START_PARAGRAPH_\nStudier gjort av gr\xc3\xa5 pampasrev i Patagonia antyder at den er monogam. Selv om alfaparet kan tillate ei annen tispe inn p\xc3\xa5 territoriet, parer ikke denne seg. Paringstiden er i august-september. Valpene f\xc3\xb8des i oktober-november, etter at tispa har g\xc3\xa5tt drektig i ca. 53-60 dager. Kullet best\xc3\xa5r som regel av 2-6 valper som blir f\xc3\xb8dt i beskyttelse av et hi. Valpene begynner \xc3\xa5 forlate hiet sammen med mora i 4-6 ukers alderen. I l\xc3\xb8pet av januar vil de v\xc3\xa6re store nok til \xc3\xa5 jakte p\xc3\xa5 sm\xc3\xa5 pattedyr alene. De blir kj\xc3\xb8nnsmodne da de er omkring 1 \xc3\xa5r gamle._NEWLINE_B\xc3\xa5de hannen og tispe er aktive i valpestellet, av og til ogs\xc3\xa5 ei subdominant tispe. I den f\xc3\xb8rste tiden etter at valpene er f\xc3\xb8dt er det hannen som bringer mat._NEWLINE_Det er ikke kjent for lang levetid denne reven har i vill tilstand.'